钦定古今图书集成/明伦汇编/官常典/第122卷 > 《赠正奉大夫袭封衍圣公孔揔墓表》
## 钦定古今图书集成/明伦汇编/官常典/第122卷 > 《赠正奉大夫袭封衍圣公孔揔墓表》

金党怀英

《至圣文宣王》五十代孙，讳揔，字元会。曾祖讳若蒙，袭
封奉圣公，赠朝奉郎。伯祖讳端友，朝奉郎、直秘阁，袭
封衍圣公。宋建炎二年，冬祀大礼，赴扬州陪位，值大
兵隔绝，以其弟端操之子璠袭封。璠长子拯，皇统二
年三月补文林郎，袭封衍圣公，无嗣。其弟揔，大定三
年七月补文林郎，袭封衍圣公，管勾先圣祀事。公三
岁而孤，幼穉警悟。及长，力学自强，通《春秋左氏》，尤喜
韩愈诗文，谈论简尺，多引二书，先辈每称誉之。公职
在严奉林庙，草木诸人无敢辄犯。宗族之间，少长有
礼，人敬其勤，畏而爱之。一日，顾瞻郓国夫人殿，嘿自
责曰：“生为人子孙，而谬当其职，使之隘陋如此，宁不
愧于心乎？”乃亲率佃户携斧斤入蒙山，躬亲指画，采
伐中椽桷者旬有馀日，连车接轸以归。起西庙、尼山
两处郓国夫人殿，及大中门、家庙、斋厅、祭祀库，计五
十馀楹，彩饰图绘毕备。朝廷闻公名，召赴阙，欲留随
朝任用，公力辞：“职专祀事，不宜妨职”；任之不专，则特
授曲阜县令。未到任，岁大旱。既到任，甘雨三日而止，
稼穑益茂，岁仍大熟。公精勤吏事，县署至所居，往返
十馀里，及晚治县，无一日稍阙，差科甚均，词讼无滞。
亲族有讼，即移佐官，无少长背向意。诸村当首者，旧
验物力赴役，公预令定夺相次，明以公文告示，比至，
其人已自承认交替，不复更至庭下。每岁夏绢凡丈
尺小户旧合并全疋输纳，随村首目皆自敛掠，公止
令依市价积筭扣买，使并起纳，尽革旧弊。县城摧坏，
官计工修筑。公戒董役者曰：“慎勿拆庐舍、坏冢墓，若
庐舍有碍，当随地筑之。冢墓有坏，当以己俸完之。二
者既安，吾心亦安矣。其有不成，葬穴无主，暴露枯骨，
当遣使厚葬之。”有碑曰“丛冢”，邑人春冬祀之。葬毕，是
夜梦众人来谢，内一人稍前云：“嗟哉，莫之”能及。既寤，
遣人搜求，又得十馀副。复梦来谢公年四十，得数子，
皆不育。一日夜梦异人衣冠伟然，告曰：“今此非尔子，
后丑年庚月丁日所生，真尔子矣”，当名元措。公俭于
奉己，厚于宾客，周惠困穷，不问家之有无。娶泗水孙
氏，宋副枢密孙传之女，孙后封鲁郡太夫人。又娶泗
水侯氏，二子，长即元措，今袭封衍圣公；次元纮，举进
士。女一人，适兖州宣武韩昺公。享年五十三，终奉直
大夫。以子贵，赠正奉大夫。呜呼！孔子之泽，及于无穷，
国家褒崇之恩，方自此始，又岂止此而已哉！